কলকাতা পুলিশের এখন অন্যতম মাথাব্যথা শহরের রাজপথে দুর্ঘটনায় মৃত্যু ঠেকানো। তাই ‘সেফ ড্রাইভ সেভ লাইফ’ কর্মসূচির উপযুক্ত বাস্তবায়নে অতিরিক্ত জোর দেওয়ার নির্দেশ দিয়েছে লালবাজার। পঞ্চমীর দিন নবান্নে গিয়ে শহরে পথদুর্ঘটনায় মৃত্যুর হার কমে যাওয়া নিয়ে সন্তোষপ্রকাশ করেছিলেন কলকাতার পুলিশ কমিশনার রাজীব কুমার। সাংবাদিক বৈঠক করে তিনি জানিয়েছিলেন, ‘সেফ ড্রাইভ সেভ লাইফ’ কর্মসূচির ‘সাফল্যে’র কারণে শহরে পথদুর্ঘটনায় হার কমেছে ৭ শতাংশ। কিন্তু ওইদিন থেকে সপ্তমীর দুপুর পর্যন্ত শহরে ছ’জনের মৃত্যু হয়েছে দুর্ঘটনায়। ফলে পুজোর বাকি দিনগুলি দুর্ঘটনাহীন রাখতে ট্র্যাফিক পুলিশকে বাড়তি সতর্ক থাকার নির্দেশ দেওয়া হয়েছে বলে পুলিশমহলের খবর।
যাদবপুর, সন্তোষপুর, গড়িয়াহাট, গোলপার্ক, রাসবিহারীর মতো দক্ষিণ কলকাতার গুরুত্বপূর্ণ এলাকাগুলিতে কর্তব্যরত পুলিশের একাংশের ব্যাখ্যা, সাধারণভাবে পুজোর সময় শহরের স্থানীয় ভিড় শুরু হয় সন্ধ্যা থেকে। এতদিন পর্যন্ত শহরের বাইরের এলাকা থেকে আসা দর্শনার্থীদের ভিড় শুরু হতো বিকেল থেকে। কিন্তু চলতি বছর সেই ধারা বদলে গিয়েছে। এখন শহরতলি থেকে পুজো দেখতে-আসা আসা মানুষের ঢল নামছে দুপুর থেকেই। তার সঙ্গে শহরের নিজস্ব ভিড় যুক্ত হয়ে দর্শনার্থীদের সংখ্যা অস্বাভাবিক পর্যায়ে চলে যাচ্ছে। সেই তুলনায় পুলিশের সংখ্যা বাড়েনি। স্বাভাবিকভাবেই একেকটি এলাকায় সীমিত সংখ্যক পুলিশকে ভিড় সামলাতে নাজেহাল হতে হচ্ছে। 
প্রসঙ্গত, শহরের চার হাজার পুজো নিয়ন্ত্রণে ১৪ হাজার পুলিশকর্মীর সঙ্গে ছ’হাজার স্বেচ্ছাসেবক নিযুক্ত হয়েছেন। এক অফিসারের কথায়, ‘‘ভিড় নিয়ন্ত্রণ স্বাভাবিক নিয়মেই চলবে। পাশাপাশি দুর্ঘটনা ঠেকানোর কাজে বাড়তি জোর দেওয়া হচ্ছে। আগেই পুজো কমিটিগুলির সঙ্গে বৈঠকে ‘সেফ ড্রাইভ সেভ লাইফ’ কর্মসূচির প্রচার করার বিষয়ে জোর দেওয়া হয়েছিল। পুজোর বাকি দিনগুলিতে তা আরও গতি পাবে। পুজোর অজুহাতে মোটরযান আইন ভঙ্গ করা বরদাস্ত করা হবে না।’’
‘বেয়াড়া’ দর্শনার্থীদের বাগে আনতে চলতি পুজো থেকে ‘বডি ক্যামেরা’র ব্যবহার শুরু করেছে কলকাতা পুলিশ। শহরের বিভিন্ন এলাকায় ট্র্যাফিক সার্জেন্টদের দেওয়া হয়েছে অন্তত পাঁচশোটি ক্যামেরা। 
কলকাতা পুলিশের পাশাপাশি বেপরোয়া বাইকবাহিনী আটকাতে ষষ্ঠীর রাত থেকেই অভিযানে নেমেছে বিধাননগর সিটি পুলিশ। শুক্রবার রাত ন’টা থেকে এয়ারপোর্ট থানা, এয়ারপোর্ট ট্র্যাফিক গার্ড এবং কৈখালি ট্র্যাফিক গার্ডের যৌথ অভিযানে এয়ারপোর্ট হোটেল ক্রসিংয়ে আটক হয়েছে প্রচুর মোটরবাইক। জরিমানা করা হয়েছে প্রায় ২৫০ জন বাইক আরোহীকে। জরিমানা করার পরেও তদের ভিআইপি রোডে ঢোকার অনুমতি দেয়নি পুলিশ। পুলিশ সূত্রের খবর, আইনভঙ্গকারীদের জরিমানা করতে করতে রাতের দিকে ‘কম্পাউন্ড স্লিপ’ শেষই হয়ে গিয়েছিল! ফলে তার পরে নতুন করে আর কাউকে জরিমানা করা যায়নি। এক পুলিশকর্মীর কথায়, ‘‘কম্পাউন্ড স্লিপ লিখতে লিখতে আমাদের হাত ব্যথা হয়ে গিয়েছিল। আশা করা যাচ্ছে, এর পর থেকে শিক্ষা নেবে আইনভঙ্গকারীরা।’’ পুজোর বাকি দিনগুলিতে এমন অভিযানই চলবে বলে বিধাননগর সিটি পুলিশ সূত্রের খবর।